DUBROVAČKI PARKOVI, PERIVOJI I VRTOVI KAO SLIKARSKA INSPIRACIJA

S početkom nove školske godine kao privremenu učionicu koristimo školski vrt i park koji se nalazi u neposrednoj blizini naše školske zgrade, gdje u okrilju krošnji stabala izvodimo nastavu stručnih predmeta. Nasuprot složenoj epidemiološkoj situaciji, nesputano crtanje motiva povijesnih vrtova i parkova doista je privilegij učenicima koji imaju jedinstvenu priliku imati ovakav prvorazredni ambijent za svoj privremeni atelijer.

Mokrim crtačkim tehnikama, u ovom slučaju crne kemijske olovke i tankog crnog flomastera, izuzetno vješto, gotovo filigranski, izrađuju pojedine motive - detalje parka kojim svakodnevno prolaze.

Tako kroz njihove radove možemo vidjeti različite parkovne prizore: šetnice, skrivene detalje kamene plastike, figuru djevojke koja gleda na pučinu ili osobu koja stoji iznad ribnjaka, detalj kamenog zida obraslog bršljanom ili koru debla stogodišnjeg bora, minuciozno izrađene teksture.

Svaki pojedinačni rad naših učenika na ovoj izložbi potvrda je njihove visoke osviještenosti naspram povijesne, kulturološke i estetske vrijednosti mjesta u kojem bivaju i koje ih trajno duhovno oblikuje.

Ivana Selmani, profesor mentor

pročelnica Slikarskog odjela UŠLS

Sretni smo da smo, usprkos ovogodišnjim izazovima vezanim uz COVID 19 pandemiju uspjeli realizirati ovu izložbu.

Pojava ove bolesti je, osim prekida školskih aktivnosti, potakla i veći interes svih nas za prostore parkova, perivoja, vrtova kao i zelene okolice Grada. Ljepota i vrijednost prirode počela se otkrivati na nov način, omogućujući ljudima izlazak iz izolacije, oprezno druženje, šetnje, sunčanje, meditiranje, a konačno i slikanje.

Boravak „en plein air“ (u prirodi) u svrhu slikanja inicijalno je vezan uz pojavu impresionizma, a u našoj sredini prvenstveno uz slikare Vlaha Bukovovca i Mata Celestina Medovića (čiju stogodišnjicu smrti obilježavamo ove godine). Ta se praksa nastavila kroz cijelo prošlo stoljeće i kroz brojne slikarske izričaje te se ogleda u djelima brojnih umjetnika. Želeći nastaviti tu tradiciju odlučili smo se na ovaj projekt koji je rezultirao i izložbom.

Ishodišna točka bila su nam djela očeva moderne umjetnosti Cezannea, Van Gogha i Gauguina. Učenice su pažljivo analizirale njihovo stvaralaštvo, nakon čega su imale zadatak primijeniti tehniku jednog od njih na motiv iz dubrovačkih parkova, perivoja i vrtova kojeg su same izabrale. Sam proces je dalje tekao kroz gradnju kompozicije primjenom slikarske tehnike alla prima u ulju na ljepenki, uz uvažavanje formalnih karakteristika odabranog umjetnika kao i njegove fakture, ritma i dinamike nanošenja boje na platno. Vjerujemo kako će ovo iskustvo obogatiti njihovo razumijevanje modernog slikarstva te im olakšati nalaženje vlastitog pristupa rješavanju likovnih problema.

Živimo u vremenu velikih izazova kada sve više i više otkrivamo da je jedan od temeljnih problema današnjice narušeni sklad čovjeka i prirode. Ponovno otkrivanje pomalo zaboravljenih oblika nenasilnog i neeksploatatorskog odnosa prema prirodi, kao što je slikanje pejzaža možda ipak nije samo neki pasatizam, već razborita alternativa.

Davor Lucianović, profesor mentor

voditelj Galerije mladih UŠLS